b'\n_START_ARTICLE_\nHomofonia\n_START_SECTION_\nHomofonia a la m\xc3\xbasica occidental\n_START_PARAGRAPH_\nSi b\xc3\xa9 es poden, el primer exemple anotats daten de l\xe2\x80\x99edat mitjana i corresponen a m\xc3\xbasica de dansa com l\xe2\x80\x99estampida. No obstant aix\xc3\xb2, at\xc3\xa8s que la producci\xc3\xb3 de manuscrits era costosa, molt poca m\xc3\xbasica homof\xc3\xb2nica medieval va ser escrita, i la major part de la m\xc3\xbasica que es conserva d\'aquell per\xc3\xadode \xc3\xa9s mon\xc3\xb2dica. Semblantment tamb\xc3\xa9 es deix\xc3\xa0 poca escrita poca m\xc3\xbasica homof\xc3\xb2nica en el Renaixement._NEWLINE_L\'homofonia va apar\xc3\xa8ixer com una de les textures predominants en la m\xc3\xbasica occidental durant el Barroc, a comen\xc3\xa7aments del segle XVII quan els entre els compositors es va generalitzar el costum de compondre amb el concepte de l\'harmonia vertical al cap, i el baix continu homof\xc3\xb2nic va esdevenir un dels trets caracter\xc3\xadstics i definidors de l\'estil. Els arranjaments de corals a quatre veus (soprano, contralt,tenor i baix) van esdevenir la norma en la m\xc3\xbasica occidental des de llavors. L\'homofonia va comen\xc3\xa7ar apareixent a la m\xc3\xbasica religiosa substituint a la polifonia i la monodia, i es difongu\xc3\xa9 cap a la m\xc3\xbasica profana, per a la qual avui en dia encara \xc3\xa9s una de les formes est\xc3\xa0ndard d\'arranjament._NEWLINE_En la m\xc3\xbasica contempor\xc3\xa0nia, algunes de les figures d\'acompanyament orientades vers l\'acord triada tals com el Baix Alberti han desaparegut de l\'escena compositiva i, m\xc3\xa9s que no pas la tradicional interdepend\xc3\xa8ncia d\'altures mel\xc3\xb2diques i acordals que comparteixen una mateixa base tonal, es troba a voltes una clara distinci\xc3\xb3 entre els materials de la melodia i els de l\'harmonia, que normalment eviten les duplicacions. No obstant aix\xc3\xb2, alguns artefactes tradicionals com la repetici\xc3\xb3 d\'acords encara s\'utilitzen.._NEWLINE_El Jazz i altres formes de la m\xc3\xbasica popular moderna normalment s\xc3\xb3n homof\xc3\xb2niques seguint progressions d\'acords damunt de les quals els int\xc3\xa8rprets toquen una melodia o improvisen.\n_START_SECTION_\nHomofonia en la m\xc3\xbasica no occidental\n_START_PARAGRAPH_\nL\'homofonia ha aparegut en moltes cultures no occidentals, potser sobretot a les regions en les quals s\'ha cultivat la m\xc3\xbasica vocal col\xc2\xb7lectiva. Quan l\'explorador Vasco de Gama va arriba a \xc3\x80frica occidental el 1497, va fer refer\xc3\xa8ncia a la m\xc3\xbasica que hi va sentir com que tenia un "dol\xc3\xa7a harmonia". Tot i que el concepte d\'harmonia que es tenia a l\'\xc3\xa8poca no era necess\xc3\xa0riament el concepte d\'homofonia que tenen avui els estudiosos, normalment s\'accepta que les harmonies homof\xc3\xb2niques vocals s\xc3\xb3n habituals a la m\xc3\xbasica africana actual, en la qual els cantants es mouen per terceres o quartes paral\xc2\xb7leles. Per exemple, els Fang de Gabon han utilitzat l\'homofonia en algunes de llurs m\xc3\xbasiques. A la m\xc3\xbasica indon\xc3\xa8sia oriental (\xc3\xa9s a dir, a la m\xc3\xbasica de Toraja al sud de Sulawesi, a Flores, a l\'est de Kalimantan i al nord de Sulawesi s\xc3\xb3n habituals les homofonies a dues veus, normalment en intervals de terceres, quartes o quintes. A m\xc3\xa9s, la major part de la m\xc3\xbasica de l\'orient mitj\xc3\xa0 generalment \xc3\xa9s homof\xc3\xb2nica, tot i que la polifonia tamb\xc3\xa9 n\xe2\x80\x99\xc3\xa9s una textura important; per la seva banda la m\xc3\xbasica xinesa generalment \xc3\xa9s considerada homof\xc3\xb2nica at\xc3\xa8s que el m\xc3\xa9s t\xc3\xadpic \xc3\xa9s que els instruments facin un acompanyament en quartes o quintes paral\xc2\xb7leles i sovint doblen la veu en la m\xc3\xbasica vocal, per\xc3\xb2 l\xe2\x80\x99heterofonia tamb\xc3\xa9 hi \xc3\xa9s molt comuna.\n_START_SECTION_\nL\'homofonia dominada per la melodia\n_START_PARAGRAPH_\nA l\'homofonia dominada per la melodia les veus acompanyants forneixen un suport acordal a la veu principal, que assumeix la melodia. La major part de la m\xc3\xbasica popular actual presenta aquest tipus de textura: la veu hi pren el paper principal i els instruments com el piano, la guitarra o el baix el\xc3\xa8ctric normalment acompanyen la veu. En molts casos els instruments tamb\xc3\xa9 prenen un paper dominant i sovint aquest paper principal passa d\'una veu o instrument a un altre a trav\xc3\xa9s de les diferents estrofes._NEWLINE_La monodia \xc3\xa9s semblant a l\'homofonia dominada per la melodia en tant que una veu esdev\xc3\xa9 la part mel\xc3\xb2dica mentre que les altres assumeixen l\'harmonia subjacent. Per\xc3\xb2 la monodia es caracteritza per una sola veu amb un acompanyament instrumental que \xe2\x80\x93en el cas que hi sigui- dobla la veu, mentre que l\'homofonia dominada per la melodia es refereix a una categoria m\xc3\xa9s \xc3\xa0mplia de m\xc3\xbasica homof\xc3\xb2nica que inclou m\xc3\xbasica per a diverses veus, i no sols obres per a veu solista, com era la tradici\xc3\xb3 de la monodia italiana de principis del segle XVII.'